EA-NEX ตีปีก! ออเดอร์บัสไฟฟ้า 3 พันคัน โบรกชี้ “อีเอ” ปีนี้กำไรทะลุ 1 หมื่นล. เป้า 122 บ.
EA-NEX รับข่าวดีสองเด้ง! เตรียมส่งมอบรถบัสไฟฟ้าหลังเข้าซื้อกิจการสมาร์ทบัสฯ ขณะที่ BYD ชนะประมูลได้ใบรับรองรถบัส 71 สาย หนุนออเดอร์รถบัสไฟฟ้าพุ่งกว่า 3,155 คัน ทยอยส่งมอบในปี 66-67 โบรกฯคาด EAกำไรปีนี้ทะลุ 1 หมื่นล้านบาท แนะนำ “ซื้อ” ราคาเป้าหมาย 122 บ.
EA-NEX รับข่าวดีสองเด้ง! เตรียมส่งมอบรถบัสไฟฟ้าหลังเข้าซื้อกิจการสมาร์ทบัสฯ ขณะที่ BYD ชนะประมูลได้ใบรับรองรถบัส 71 สาย หนุนออเดอร์รถบัสไฟฟ้าพุ่งกว่า 3,155 คัน ทยอยส่งมอบในปี 66-67 โบรกฯคาด EAกำไรปีนี้ทะลุ 1 หมื่นล้านบาท แนะนำ “ซื้อ” ราคาเป้าหมาย 122 บ.
6 เม.ย. 2565

นายสุวัฒน์ สินสาฎก กรรมการผู้จัดการ บริษัทหลักทรัพย์ที่ปรึกษาการลงทุน เอฟเอสเอส อินเตอร์เนชั่นแนล จำกัด (FSSIA) เปิดเผยว่า ในช่วงสัปดาห์ที่ผ่านมามีสองเหตุการณ์สำคัญที่จะช่วยผลักดันยอดออเดอร์รถบัสไฟฟ้าของบริษัท พลังงานบริสุทธิ์ จำกัด (มหาชน) หรือ EA และบริษัท เน็กซ์ พอยท์ จำกัด (มหาชน) หรือ NEX รวมถึงเสริมความแข็งแกร่งให้กับการเติบโตของกำไรจาก S-Curve ในสายธุรกิจยานยนต์ไฟฟ้า (EV) และแบตเตอรี่
โดยสองเหตุการณ์สำคัญ คือ EA เข้าถือหุ้นทั้งหมดในบริษัท สมาร์ทบัส จำกัด และบริษัทหลักทรัพย์ บียอนด์ จำกัด (มหาชน) หรือ BYD ชนะประมูลได้ใบรับรองรถบัส 71 สาย ผ่านบริษัท ไทย สมายล์ บัส จำกัด (TSB) ซึ่งเป็นบริษัทย่อย
สำหรับในปัจจุบันสมาร์ทบัสฯ มีรถบัสให้บริการอยู่ 414 คัน ซึ่งคาดว่าหลังจากที่ EA เข้าซื้อกิจการสมาร์ทบัสฯ แล้วจะทำการเปลี่ยนรถทั้งหมดมาเป็นรถบัสไฟฟ้า (e-bus) ในปี 2565-2566 โดยมีแผนส่งมอบรถ 800 คัน ให้กับสมาร์ทบัสฯ คาดว่า 414 คัน จะเป็นรถ NGV-to-EV และอีกเกือบ 400 คัน จะเพิ่มเข้ามาเพื่อให้ครบจำนวนสำหรับการเดินรถทั้ง 37 สายที่สมาร์ทบัสฯ ถือใบอนุญาตอยู่
ขณะที่ BYD ชนะประมูลเมื่อวันที่ 2 เม.ย.ที่ผ่านมา จากกรมการขนส่งทางบก ในการเดินรถ 71 สายด้วยรถ e-bus จำนวนอย่างต่ำ 758 คัน และสูงสุดไม่เกิน 2,130 คัน โดยจะต้องเริ่มเดินรถ 800 คันภายใน 180 วัน ปัจจุบัน BYD เปิดให้บริการอยู่ทั้งหมด 11 สาย และเล็งเพิ่มจำนวนรถให้บริการโดยการใช้ e-bus จาก EA เพิ่มขึ้นจากเดิม 112 คัน เป็นไม่เกิน 377 คันภายในสิ้นปี 2566 ดังนั้นเชื่อว่าตั้งแต่ปีนี้เป็นต้นไป การดำเนินงานที่เพิ่มขึ้นของ TSB และสมาร์ทบัสฯ จะเป็นการปฎิวัติระบบเดินรถสาธารณะของประเทศไทย และจะช่วยทำให้ตลาด EV ของไทยเติบโต
อย่างไรก็ตามฝ่ายบริหารของทั้ง EA และ BYD คาดว่าจำนวน e-bus ที่จะขายให้กับ TSB และสมาร์ทบัสฯนั้นอยู่ที่ประมาณ 2,355 คัน และ 800 คัน ตามลำดับ ซึ่งจะช่วยเพิ่มยอดออเดอร์ให้กับบริษัท แอ๊บโซลูท แอสเซมบลี จำกัด หรือ AAB ซึ่งเป็นบริษัทย่อยของ EA ได้ทั้งหมด 3,155 คัน โดยคาดว่าจะส่งมอบภายในปี 2566-2567 และคาดว่าราคา e-bus ขนาดใหญ่ 12 เมตร มีราคาขายอยู่ที่ 6.8 ล้านบาทต่อคัน ซึ่งจะสร้างรายได้ให้ AAB ประมาณ 2.15 หมื่นล้านบาท จากออเดอร์รถทั้งหมด 3,155 คัน ภายในปี 2565-2567 ซึ่งเป็นการย้ำมุมมองเชิงบวกต่อความสามารถการเติบโตของกำไรของ EA และ NEX ในปี 2565-2567 จากธุรกิจ EV โดยเน้นที่ e-bus เป็นหลัก
ดังนั้นยังคงคำแนะนำ “ซื้อ” หุ้น EA โดยให้ราคาเป้าหมายไว้ที่ 122 บาท หลังจากมีออเดอร์ e-bus ที่เข้มแข็งจาก TSB และสมาร์ทบัสฯ ในปี 2565-2566 เชื่อว่าตัวเลขกำไร และยอดขายของ EA จะถึงตามเป้าที่วางไว้ โดยคาดรายได้รวมปีนี้ของ EA จะอยู่ที่ 33,947 ล้านบาท และมีกำไรสุทธิ 10,650 ล้านบาท และปี 2566 คาดรายได้อยู่ที่ 49,993 ล้านบาท และมีกำไรสุทธิ 13,543 ล้านบาท เทียบกับปี 2564 ที่มีรายได้รวมอยู่ที่ 20,174 ล้านบาท และมีกำไรสุทธิ 6,100 ล้านบาท มาจากยอดขาย e-truck และ e-bus จากความต้องการซื้อที่เพิ่มขึ้นอย่างรวดเร็วจากการที่ผู้บริโภคต้องการจับจ่ายใช้สอยหลังจากที่หยุดหรือลดการใช้จ่ายในช่วงก่อนหน้านี้ และรวมถึงรถยนต์ส่วนบุคคลที่ยังรอมาตรการเพิ่มเติมจากภาครัฐด้วยเช่นกัน
นอกจากนี้ยังเชื่อว่าโซลาร์ฟาร์มของ EA จะเป็นกุญแจสำคัญต่อการเติบโตของกำไรจากมาร์จิ้นส่วนเพิ่มราคารับซื้อไฟฟ้าสูงอยู่ที่ 6.5 บาทต่อหน่วย รวมทั้งต้นทุนแผงโซลาร์ที่ลดลง 40% ตั้งแต่ปี 2553 ซึ่ง EA จะได้รับประโยชน์จากอัตราค่าไฟฟ้าที่มีกำไรสูงและต้นทุนแผงโซลาร์เซลล์ที่ลดลง
ส่วนเมื่อวันที่ 5 เม.ย. 2565 ที่ผ่านมาหุ้น EA ราคาหุ้นอ่อนตัวลงปิดที่ระดับ 94.25 บาท ลดลง 5.75 บาท หรือลงไป 5.75% ด้วยมูลค่าการซื้อขาย 4,644.21 ล้านบาท โดยเกิดแรงเทขายทำกำไรออกมา ตามสัญญาณเทคนิคหลังจากขึ้นไปทดสอบแนวต้านจิตวิทยาแถว 100 บาท แล้วไม่ผ่าน อย่างไรก็ตามทางด้านปัจจัยพื้นฐานถือว่ายังมีความแข็งแกร่ง
ขณะที่ราคาหุ้น NEX ราคาหุ้นอ่อนตัวลงปิดที่ระดับ 19.10 บาท ลดลง 0.90 บาท หรือลงไป 4.50% ด้วยมูลค่าการซื้อขาย 2,005.46 ล้านบาท โดยเกิดแรงเทขายทำกำไรออกเช่นกัน เมื่อพิจารณาสัญญาณเทคนิคยังไม่สามารถผ่านแนวต้าน 22.20-22.40 บาท ขณะที่ปัจจัยพื้นฐานยังมีความแข็งแกร่ง
อย่างไรก็ตามจากราคาหุ้นที่อ่อนตัวลงเมื่อวันที่ 5 เม.ย. 2565 ที่ผ่านมาเป็นเป็นจังหวะของการเข้าเก้งกำไรรอบใหม่ เพราะหากดูจากประเด็นข้างต้นในส่วนของจากออเดอร์รถทั้งหมด 3,155 คัน ภายในปี 2565-2567 ซึ่งเป็นการย้ำมุมมองเชิงบวกต่อความสามารถการเติบโตของกำไรของ EA และ NEX ต่อเนื่องจากธุรกิจ EV โดยเน้นที่ e-bus เป็นหลัก